ສຫລ ແລະອີຈິບ ກ່າວຫາກັນແລະກັນ
ອີຈິບກ່າວຫາ ສຫລ ວ່າ ຢາກບັງຄັບໃຫ້ຕົນ ປະຕິບັດຕາມ ຄວາມປາດຖະໜາຂອງ ສຫລ ຂະນະທີ່ ສຫລ ເຕືອນອີຈິບກ່ຽວກັບ ການປະຕິຮູບ.
ລັດຖະບານອີຈິບຂອງປະທານາທິບໍດີ Hosni Mubarak ທີ່ກຳລັງດີ້ນຮົນເພື່ອຄວາມຢູ່ລອດໃນເວລານີ້ໄດ້ກ່າວຫາສະ ຫະລັດວ່າພວມຊອກຫາຊ່ອງທາງທີ່ຈະບັງຄັບໃຫ້ພັນທະມິດ ທີ່ຈົງຮັກພັກດີຂອງຕົນຢູ່ໃນພາກຕາເວັນອອກກາງປະຕິບັດ ຕາມຄວາມປາດຖະໜາຂອງຕົນ ຂະນະທີ່ວໍຊິງຕັນ ເຕືອນອີ ຈິບວ່າ ບໍ່ໄດ້ປະຕິບັດຕາມຮອດມາດຕະຖານຕໍ່າສຸດໃນການ ປະຕິຮູບທີ່ປະຊາຊົນຂອງຕົນໄດ້ຮຽກຮ້ອງເອົານັ້ນ ໂຄສົກຂອງທຳນຽບຂາວທ່ານ Robert Gibbs ກ່າວໃນ ມື້ວານນີ້ວ່າສະຫະລັດກຳລັງລໍຖ້າການເຄື່ອນໄຫວທີ່ແທ້ຈິງ ໜັກແໜ້ນໄປສູ່ການໂອນອຳນາດຢ່າງວ່ອງໄວ ທ່ານ Gibbs ເວົ້າວ່າ ຈຳນວນພວກປະ ທ້ວງຕໍ່ຕ້ານລັດຖະບານທີ່ເພີ່ມທະວີຂຶ້ນ ຢູ່ຕາມຖະໜົນຫົນທາງສາຍຕ່າງໆ ໃນນະຄອນ ຫຼວງໄຄໂຣນັ້ນບໍ່ແມ່ນເລື່ອງທີ່ປະຫຼາດຫຍັງເລີຍເມື່ອເວົ້າເຖິງການບໍ່ເອົາບາດກ້າວຕ່າງໆ ເພື່ອສະໜອງຕອບຕໍ່ຄວາມວິຕົກກັງວົນຂອງພວກເຂົາເຈົ້າ ໃນການໃຫ້ສຳພາດແກ່ອົງການອອກອາກາດ PBS ຂອງສະຫະລັດນັ້ນລັດຖະມົນຕີການ ຕ່າງປະເທດອີຈິບ ທ່ານ Ahmed Aboul Gheit ໄດ້ປະນາມຢ່າງແຮງ ຕໍ່ການໃຫ້ຄວາມ ເຫັນເມື່ອໄວໆມານີ້ຂອງເຈົ້າໜ້າທີ່ລັດຖະບານທ່ານໂອບາມາ ກ່ຽວກັບສະຖານະການໃນ ອີຈິບ ທ່ານ Aboul Gheit ກ່າວວ່າ ທ່ານມີຄວາມປະຫຼາດໃຈຫຼາຍ ທີ່ຮອງປະທານາທິບໍດີສະ ຫະລັດທ່ານ Joe Biden ໄດ້ຮຽກຮ້ອງໃຫ້ມີການຍົກເລີກໃນທັທີກົດໝາຍພາວະສຸກເສີນ ທີ່ໄດ້ມີການນຳໃຊ້ມາແຕ່ປີ 1981 ຊຶ່ງອະນຸຍາດໃຫ້ມີການຈັບກຸມຄຸມຂັງໂດຍບໍ່ຕ້ອງມີການ ຕັ້ງຂໍ້ຫານັ້ນ ທ່ານກ່າວວ່າ ເວລານີ້ອີຈິບມີພວກນັກໂທດ 17,000 ຄົນ ພາກັນອອກມາຢູ່ ຕາມຖະໜົນຫົນທາງຍ້ອນຄຸກຖືກທຳລາຍ ແລະທ່ານໄດ້ຂໍເວລາເພື່ອໃຫ້ອີຈິບກັບຄືນເຂົ້າສູ່ ການມີສະຖຽນລະພາບ